C 32/86
FI
Euroopan unionin virallinen lehti
27.1.2023
Torstai 23. kesäkuuta 2022
24. korostaa, että EU:n ja Afrikan uudistetun suhteen ytimessä olisi oltava molempien maanosien tärkeimmät yhteiset edut ja että sen olisi perustuttava lujaan kumppanuuteen; toteaa, että yhdenvertaisten toimijoiden kumppanuus, joka perustuu AU:n ja EU:n täysimittaiseen yhteistyöhön, on asianmukainen vastaus nykyiseen globaaliin kilpailuun; on vakuuttunut siitä, että jos EU:n geopoliittista kilpailua ohjaa ainoastaan sen halu erottautua muista maailmanmahdeista, perinteisen vaikutuspolitiikan jatkaminen estää molempia osapuolia hyödyttävän yhteistyön; huomauttaa, että oikeudenmukainen kilpailu eduista ei ole vierasta markkinataloudelle ja että afrikkalaisilla kumppaneilla on oikeus hyötyä niitä suosivasta kysyntätilanteesta;
25. on vakuuttunut siitä, että EU:n etuja, kuten raaka-aineiden saantia, taloussuhteiden muokkaamista EU:n talouden edistämiseksi ja muuttoliikkeen hallitsemista esimerkiksi sen perimmäisiin syihin puuttumalla, voidaan edistää parhaiten uudella yhdenvertaisten toimijoiden kumppanuudella; on vakuuttunut siitä, että yhdenvertaisten toimijoiden kumppanuu­ den avulla EU pystyy vahvistamaan tehokkaasti strategista riippumattomuuttaan;
26. korostaa, että EU:n olisi edistettävä rakentavaa sitoutumista muuttoliikkeen kaikkiin osatekijöihin, pakkomuuttoon ja liikkuvuuteen, jotta voidaan varmistaa, että muuttoliike tapahtuu turvallisesti ja hyvin säännellysti; katsoo, että on olennaista laatia pitkän aikavälin yhteinen strategia kauppa-, kehitys- ja muuttoliikepolitiikkojen yhdistämiseksi, kuten on todettu useissa Eurooppa-neuvoston päätelmissä, erityisesti 16. joulukuuta 2021 annetuissa päätelmissä, koska kyseisellä strategialla voisi olla keskeinen rooli Afrikan maista EU:hun suuntautuvien laittomien muuttoliikereittien ja ihmisten salakuljetuksen torjunnassa;
27. korostaa, että mannertenvälisen kaupan laadun parantaminen edellyttää liikkuvuuden ja muuttoliikkeen laillistamista Afrikan mantereella; toteaa, että kauppapolitiikalla voidaan tietyissä olosuhteissa minimoida pakkomuuttoa luomalla työpaikkoja, mutta korostaa silti, että EU:n kauppapolitiikkaa tai sen kehitysapua ei saisi käyttää EU:n ulkopuolisten maiden yhteistyön varmistamiseksi muuttoliikkeen alalla, sillä tämä voisi heikentää EU:n periaatteita ja arvoja sekä ensisijaista tavoitetta, joka on köyhyyden vähentäminen; muistuttaa tässä yhteydessä, että pakkomuutto voidaan ratkaista vain luomalla laillisia väyliä, tehostamalla kansainvälistä suojelua ja puuttumalla pakkomuuttoon johtaviin laajempiin kehitykseen liittyviin, poliittisiin ja humanitaarisiin kriiseihin sekä ilmastokriisiin;
28. panee merkille covid-19-pandemian vaikutuksen toimitusketjuihin; korostaa, että on tärkeää rakentaa entistä häiriönsietokykyisempiä toimitusketjuja pandemian jälkeisessä maailmassa sekä EU:ssa että AU:ssa vahvistamalla strategista riippumattomuutta, tunnistamalla riippuvuuksia, puuttumalla entistä paremmin heikkouksiin ja toimitushäiriöihin, monipuolistamalla tuotantoa ja tekemällä enemmän investointeja käänteentekeviin yrityksiin, jotka ovat sisällyttäneet liiketoimintamalleihinsa sosiaalisia sekä ympäristöön ja terveyteen liittyviä tavoitteita; palauttaa mieliin parlamentin sitoutumisen Euroopan vihreän kehityksen ohjelmaan ja kauppa-aloitteisiin, joilla edistetään sen tavoitteiden saavuttamista, mukaan lukien hiilirajamekanismi, pakollisia due diligence -velvoitteita koskeva lainsäädäntöehdotus ja metsäkatoa aiheuttamattomia tuotteita koskeva ehdotus; vaatii komissiota seuraamaan tarkasti näiden aloitteiden vaikutusta EU:n ja Afrikan väliseen kauppaan ja esittämään liitännäistoimenpiteitä mahdollisten lyhytaikaisten häiriöiden lieventämiseksi; on vakuuttunut siitä, että pitkällä aikavälillä nämä lainsäädäntöaloitteet johtavat häiriönsietokykyisempiin ja kestävämpiin globaaleihin arvoketjuihin, jotka hyödyttävät kansalaisia ja yrityksiä sekä EU:ssa että Afrikassa;
29. pitää valitettavana Venäjän Ukrainaan kohdistaman provosoimattoman ja perusteettoman hyökkäyksen valtavaa vaikutusta energian, polttoaineiden, raaka-aineiden ja maataloustuotteiden hintojen nousuun, joka aiheuttaa vakavaa tuotantokustannusten kasvua, joka vaarantaa tuotannon jatkuvuuden ja voi johtaa häiriöihin toimitusketjuissa; kehottaa tehostamaan kansainvälisiä toimia sen varmistamiseksi, että elintarviketurva on keskeisellä sijalla poliittisessa päätöksenteossa, jotta vältetään pula ja varmistetaan ravitsemusturva kaikkein haavoittuvimmissa maissa, erityisesti Afrikan mantereella, parantamalla elintarviketurvaa kaupan keinoin ja välttämällä elintarvikkeiden ja raaka-aineiden kansainvälisen kaupan esteitä;
30. katsoo, että EU voi osaltaan vähentää merkittävästi Afrikan nykyistä riippuvuutta elintarvikkeiden, siementen, lannoitteiden ja torjunta-aineiden tuonnista taloudellisen ja teknisen tuen, politiikkavuoropuhelun, tietämyksen vaihdon ja uusien teknologioiden avulla sekä edistämällä afrikkalaista innovointia;
31. kehottaa käynnistämään laajamittaisen Euroopan ja Afrikan investointikampanjan, jossa annetaan kannustimia yksityisten investointien huomattavaan lisäämiseen Afrikan valtioissa ja jonka avulla voidaan tehdä kokonaisvaltaisia julkisia investointeja infrastruktuuriin ja ilmastonmuutoksen torjuntaan; pitää tässä yhteydessä myönteisenä AU:n ja EU:n kuudennessa huippukokouksessa tehtyä sitoumusta antaa käyttöön 150 miljardia euroa osana Global Gateway -strategiaa; kehottaa laajentamaan tätä investointia huomattavasti yhdessä EU:n jäsenvaltioiden kanssa;